הזמרת-היוצרת האמריקאית טיילור סוויפט הוציאה תשעה אלבומי אולפן, שתי הקלטות חוזרות, שלושה אלבומי הופעה, 18 אלבומי אוסף ו-5 מיני-אלבומים. אלבום הבכורה שלה "Taylor Swift", ב-24 באוקטובר 2006. הוא זכה להצלחה מסחרית והשיק את הקריירה של סוויפט במוזיקת קאנטרי. בארצות הברית, שהה האלבום בפסגת מצעד אלבומי הקאנטרי במשך 24 שבועות, והגיע למעמד פלטינה משובעת מטעם איגוד תעשיית ההקלטות האמריקאי (RIAA), עם מכירות של מעל 7 מיליון עותקים. "Taylor Swift" נשאר 277 שבועות במצעד הבילבורד 200, מה שהופך אותו לאחד מ-12 האלבומים שנשארו בזמן הארוך ביותר בהיסטוריה של המצעד. האלבום מכר למעלה מתשעה מיליון עותקים.
אלבום האולפן השני שלה "Fearless", היה פריצת דרך בינלאומית והצלחה מסחרית אדירה עבור סוויפט. בארצות הברית, האלבום היה במקום הראשון במצעד 200 האלבומים של הבילבורד במשך אחד-עשר שבועות, והיה האלבום שנשאר הכי הרבה זמן בפסגת המצעד עבור אמנית קאנטרי. האלבום הפך לאלבום הנמכר ביותר בשנת 2009 בארצות הברית בכלל הז'אנרים, עם מכירות של 3.2 מיליון עותקים בשנה זו. האלבום זכה להצלחה בארצות הברית, עם מכירות של 6.9 מיליון עותקים, והגיע למעמד מולטי-פלטינה בקנדה, בניו זילנד ובמדינות נוספות. בסך הכל, נמכר האלבום ביותר מ-16.9 מיליון עותקים ברחבי העולם. הוא זכה לשבחים רבים והפך לאלבום הקאנטרי המעוטר ביותר בהיסטוריה; הוא זכה בפרס האלבום הטוב ביותר בטקס פרסי גראמי ה-52, בטקס פרסי המוזיקה האמריקאית, בטקס פרסי איגוד מוזיקת הקאנטרי ובטקס פרסי האקדמיה למוזיקת הקאנטרי.
"Speak Now" שיצא לאור בשנת 2010 היה מועמד עבור פרס גראמי לאלבום הקאנטרי הטוב ביותר, המועמדות השנייה ברציפות של סוויפט בקטגוריה, לאחר שניצחה בה ב-2010 עם "Fearless". בשל מכירות דיגיטליות חזקות, כל שבעה עשר השירים ממהדורת הדלוקס של האלבום נכנסו למצעד הבילבורד הוט 100, שישה שירים מהאלבום יצאו לאור כסינגלים, כולם הגיעו למעמד זהב או פלטינה לפי איגוד תעשיית ההקלטות האמריקאי (RIAA). "Speak Now" נחת היישר בפסגת מצעד 200 האלבומים של הבילבורד, האלבום השני ברציפות של סוויפט שעשה זאת. עם מכירות של 1.047 מיליון עותקים בשבוע הראשון, הפך האלבום לאלבום עם מכירות הפתיחה הגבוהות ביותר מזה חמש שנים, לאלבום עם הפתיחה החמישית בגובהה עבור אישה, לאלבום הקאנטרי עם הפתיחה השלישית בגובהה וכן לאלבום שמכר הכי הרבה עותקים תוך שבוע אחד בארצות הברית בשנת 2010. ברחבי העולם, האלבום מכר עשרה מיליון עותקים.
אלבומה הרביעי "Red", היה מועמד לאלבום הקאנטרי הטוב ביותר; המועמדות השלישית ברציפות של סוויפט בקטגוריה זו, ומועמד לאלבום השנה, המועמדות השנייה של סוויפט בקטגוריה זו. הוא התברג היישר בפסגת מצעד 200 האלבומים של הבילבורד, האלבום השלישי ברציפות של סוויפט שעשה זאת. עם מכירות של 1.21 מיליון עותקים בשבוע הראשון, הפך האלבום לאלבום עם מכירות הפתיחה הגבוהות ביותר מזה עשור, לאלבום עם הפתיחה השלישית בגובהה עבור אישה, ואת סוויפט לאישה הראשונה עם שני אלבומים שמכרו יותר ממיליון עותקים בשבוע הראשון. האלבום שבר את שיא מכירות הפתיחה עבור אמן קאנטרי, שהוחזק קודם לכן על ידי גארת' ברוקס. הוא נמכר בלמעלה מ-14.4 מיליון עותקים ברחבי העולם.
בשנת 2014, יצא אלבומה הרביעי "1989", שזכה בפרס גראמי לאלבום השנה. הוא נחשב לאחד מהאלבומים המצליחים ביותר בכל הזמנים, עם מכירות של למעלה מ-22 מיליון עותקים. האלבום הבא "Reputation", כבש את פסגת מצעדי האלבומים של אוסטרליה, אוסטריה, בלגיה, קנדה, אירלנד, הולנד, ניו זילנד, נורווגיה, סקוטלנד, שווייץ, בריטניה, וארצות הברית. לפי מערכת חישוב המכירות של נילסן מיוזיק קונטרול, מכר האלבום 1.216 מיליון עותקים בארצות הברית במהלך השבוע הראשון לצאתו, והפך לאלבום הנמכר ביותר במדינה לשנת 2017. ברחבי העולם מכר האלבום 2 מיליון עותקים בשבוע הראשון שלו. אלבומה "Lover", הצליח להגיע למקום הראשון במצעד הבילבורד 200, עם מכירות של 867,000 עותקים בארצות הברית בלבד, מה שהופך את הפתיחה שלו לאחת מהפתיחות הגדולות ביותר בכל הזמנים בעולם ובמדינה, כאשר בעולם נמכר בלמעלה משלושה מיליון עותקים
בשנת 2020 הוציאה שני אלבומים: "Folklore" ו-"Evemore". הראשון מביניהם, שבר כמה שיאים בשירותי הסטרימינג, בהם צבירת מספר ההשמעות הגבוה ביותר ב-24 השעות הראשונות בספוטיפיי לאלבום מאת זמרת (והמקום השני בקטגוריה זו בכלל) ומספר ההשמעות הגבוה ביותר בשבוע הראשון לאלבום פופ באפל מיוזיק. בארצות הברית נמכר בלמעלה מ-500,000 עותקים בשלושת ימי המכירות הראשונים, שיא לאלבום בשנת 2020. "Folklore" נמכר בעולם בלמעלה מ-1.3 מיליון עותקים במהלך היממה הראשונה לצאתו; אחד מהאלבומים היחידים בהיסטוריה שעשו זאת. בשבוע צאתו נמכר בלמעלה משני מיליון עותקים ברחבי העולם, ובכך נכלל ברשימת עשרת האלבומים הנמכרים ביותר בשבוע הראשון. האלבום נמכר בלמעלה מ-846,000 עותקים בארצות הברית בשבוע צאתו ובכך הגיע למקום הראשון במצעד בילבורד 200, והיה לאלבומה השביעי ברציפות של סוויפט שעשה זאת. השני מביניהם, הגיע למקום הראשון באוסטרליה, קנדה, ניו זילנד, בריטניה וארצות הברית. הוא הגיע למקום הראשון בבילבורד 200 והפך את סוויפט לאישה הראשונה בהיסטוריה של ארצות הברית שכבשה עם שמונה אלבומים ברציפות את פסגת המצעד. בנוסף, הוא נמכר ביותר ממיליון עותקים בשבוע הראשון לצאתו על פי ריפבליק רקורדס. בזכות "Evermore", הייתה סוויפט לאמן המושמע ביותר בשנת 2020 באמזון מיוזיק בכל הסוגות המוזיקליות.
ישיבת דרך חיים (שעלבים)
ישיבת דרך חיים (מכונה "גמזו") היא ישיבה קטנה לאומית בראשות הרב מתניה אריאל, ובנשיאות דודו הרב יעקב אריאל. הישיבה ממוקמת בקריית חינוך שעלבים. על אף שרשמית הישיבה מוכרת כמסלול בישיבה התיכונית שעלבים היא מתנהלת באופן עצמאי.
שלוחה של הישיבה בשם "עוז והדר" הוקמה בשנת ה'תשפ"א וממוקמת בעיר חדרה.
תולדות הישיבה.
הישיבה הוקמה באלול תשס"ג (2003), כישיבה קטנה שבה נלמדים לימודי קודש בלבד. היא הייתה הישיבה הקטנה הלאומית הראשונה במרכז הארץ, בין היתר במטרה להנגיש מוסד כזה לקהלים נוספים. עם הקמתה קבלה הישיבה מכתבי תמיכה מהרב אברהם אלקנה שפירא, הרב מרדכי אליהו, הרב זלמן נחמיה גולדברג והרב יעקב אריאל, שמשמש כנשיאה ומורה דרכה.
הישיבה הייתה אמורה לקום במושב גמזו, אולם בתחילת שנת הלימודים הראשונה עברה לקריית חינוך שעלבים. למרות זאת, היא עודנה מכונה "ישיבת גמזו". מסיבות תקציביות ואחרות הישיבה מוכרת באופן רשמי כמסלול תורני בתוך הישיבה התיכונית בשעלבים, אך למעשה היא מתנהלת באופן עצמאי.
נכון לתש"פ לומדים בישיבה כ-120 תלמידים (כ-30 בכיתה, כיתה אחת בכל שכבת גיל), והיא בין הישיבות הקטנות הלאומיות הגדולות. היא מסרבת בעקביות להגדיל את מספר הכיתות על אף הביקוש, מתוך עיקרון לשמור על אוירה חברתית חמימה ומשפחתית, ולא המונית. כמענה לצורך והביקוש ההולך וגובר הוקמה ישיבת "עוז והדר" בחדרה, כסניף של הישיבה.
רוב בוגרי הישיבה ממשיכים בישיבות גבוהות, בעיקר לישיבת מרכז הרב, לישיבת הר המור ולישיבת בית אל. מעטים ממשיכים לישיבות הסדר.
אחת לכמה שנים הישיבה מוציאה חוברת מאמרים של הרבנים והתלמידים בשם מדרך עץ החיים, עד ה'תשפ"ב יצאו שישה כרכים.
שלוחת "עוז והדר".
בשנת התשפ"א (2020) הוכרז כי בשנת התשפ"ב (2021) תפתח שלוחה לישיבה בשכונת הדר בחיפה בשם "הדר חיפה". לבסוף בשל אילוצים טכניים הוקמה השלוחה בחדרה, בשם "עוז והדר".
בראשה עומד הרב יאיר בר לוי, בוגר ישיבת דרך חיים עצמה. בכך לראשונה עומד בראשות ישיבה קטנה לאומית אדם שהוא בוגר ישיבה קטנה לאומית בעצמו.
דרכה החינוכית של הישיבה.
עם הקמת הישיבה הקים ראש הישיבה, הרב מתניה אריאל, את עמותת 'ישיבה קטנה לאומית' שנועדה להפיץ את רעיון הישיבות הקטנות במגזר הדתי לאומי. הוא פרסם בעיתונים ובכתבי עת מאמרים המבססים רעיון זה. במאמריו, הוא מצטט מדברי רבנים במאתיים השנים האחרונות שעודדו מסגרות דומות, בדגש על רבנים מהציונות הדתית. הוא ערך מחקר מקיף על שיטת הרב קוק בנושא זה, והוא מסיק שהרב קוק ראה בישיבה תיכונית פתרון של בדיעבד, והעדיף מסגרת של ישיבה קטנה.
לדברי ראשיה, מטרת הישיבה להעמיד תלמידים וגידולם לתורה ויראת שמים במטרה לבנות בקרבם עולם מושגים ישיבתי, כך שלימוד התורה והתפתחותם הנפשית והרוחנית יהיו בראש מעיינם. נוסף לזה שואפת הישיבה ליצור אוירה ציבורית של אהבת תורה ושאיפה להתקדמות רוחנית בקרבם של בני הנוער.
בישיבה לומדים במשך שלוש שנים לימודי קודש בלבד. עם זאת הישיבה מכירה בחשיבות ובצורך שבלימודי החול, ומאפשרת בשנה הרביעית לימודי חול בזמן של סדר צהרים ולעיתים גם סדר ערב, והוצאת תעודת בגרות. הישיבה מעודדת את רוב התלמידים להוציא תעודת בגרות, ולמרות המסלול המצומצם, אחוז הזכאים לבגרות עומד על מעל 90%, רבים מהם ברמה גבוהה במתמטיקה ואנגלית.
מורה דרכה של הישיבה בסוגיות שונות הוא הרב יעקב אריאל - מחשובי הפוסקים בציבור הדתי לאומי, לשעבר רבה הראשי של רמת גן, ודודו של מייסד הישיבה הרב מתניה. הישיבה מזוהה עם דרכה של ישיבת מרכז הרב, רוב הר"מים בישיבה הם בוגרי ישיבה זו, וכן חלק גדול מהבוגרים ממשיכים לישיבה זו.
סדרי הלימוד בישיבה.
לאחר התפילה מתקיים סדר קצר בחומש ורש"י על פרשת השבוע ולאחר מכן שיעורי אמונה. בסוף סדר בוקר ישנו סדר תנ"ך, בסדר צהריים לומדים בקיאות ולאחריו לומדים משנה ברורה. בסדר ערב לומדים הבחורים מכיתה ט' בחברותא עם בחורים מכיתות י' ו-י"א.
הצוות החינוכי.